text: Kommentator kalder omstridt DF-læserbrev et vildskud
  04 juli 2017 kl. 13.47
  Selvom DF’er fra Vejen får kritik for et omstridt læserbrev, mener politisk kommentator, Poul-Erik Thomsen ikke, at det behøver få konsekvenser.
  Det stormer om Dansk Folkepartis gruppeformand i Vejen, Anni Grimm. I går kaldte hun homoseksuelle for ”afvigere” i et læserbrev i Jydskevestkysten.
  Læserbrevet har fået Dansk Folkepartis hovedbestyrelse til at give Anni Grimm en skriftlig advarsel.
  Poul-Erik Thomsen, politisk kommentator, TV SYD: "Så længe hun er medlem af partiet, behøver det ikke at have negative konsekvenser. For der vil også være folk, der er enige og støtter hende."
  Ifølge politisk kommentator, Poul-Erik Thomsen, er advarslen udtryk for en klar afstandtagen til Anni Grimms holdninger fra ledelsen i Dansk Folkepartis side:
  - Det er et vildskud. Det er helt tydeligt, når partitoppen reagerer sådan. Det ville de slet ikke gøre, hvis læserbrevet var blot nogenlunde inden for skiven, siger Poul-Erik Thomsen.
  Læserbrevet kommer midt i en landsdækkende debat om, hvorvidt præster skal have lov til at nægte at forrette homovielser. 
  - Der er en skærpet debat i øjeblikket, blandt andet pga. Mogens Jensens (A) udtalelser om homovielser. Og syd for grænsen har de lige lovliggjort homoægteskaber, siger Poul-Erik Thomsen.
  Anni Grimm har beklaget læserbrevet, og ifølge Poul-Erik Thomsen behøver sagen ikke få konsekvenser for Anni Grimm.
  - Så længe hun er medlem af partiet behøver det ikke at have negative konsekvenser. For der vil også være folk, der er enige og støtter hende, siger han.
  